תושבים בשכונה ב' בב"ש: "מסיבות הדירה מאמללות אותנו"
תושבי רחוב חז"ל בשכונה ב' בבאר שבע סובלים בתקופה האחרונה מתופעה של סטודנטים המקיימים מסיבות דירה רועשות ופרועות בלב השכונה. בנוסף למוזיקה מחרישת האוזניים, הסטודנטים השיכורים מטילים את מימיהם על קירות הבתים, מקיאים, ומשאירים בקבוקי אלכוהול ופסולת רבה ברחוב.
התופעה הגיעה לשיאה ביום רביעי האחרון, עת נערכה מסיבה באחת הדירות ברחוב, שאורגנה על ידי "פורום 2080", שמורכב מסטודנטים לתעשייה וניהול מאוניברסיטת בן גוריון.
כתבתנו מור שלי הביאה בתכניתנו "בוקר טוב דרום" את קולותיהם של הדיירים המתוסכלים ברחוב, וקצין האג"מ של משטרת ב"ש, רפ"ק יוגב אטיאס, סיפר על פעילות המשטרה בנושא.
תגובת "פורום 2080": "ביום רביעי האחרון התקיימה מסיבת התרמה חד פעמית, ראשונה מסוגה בה גויסו משאבים לטובת קידומם של סטודנטים באוניברסיטה דרך פעילויות כגון סיורים לימודיים למפעלים, הרצאות מומחים, סדנאות ועוד. חשוב להדגיש כי דווקא באירוע זה נעשה מאמץ רב וננקטו צעדים פורצי דרך כגון הודעה מראש, מינוי אחראי על סדר ברחוב, סגירת המוסיקה ב-23:00 ועוד, כל אלה כדי לשמור על שלוותם של השכנים ועל איכות החיים בשכונה".
תגובת עיריית ב"ש: "כל תלונה בדבר הקמת רעש אשר מגיעה למוקד העירוני מועברת על פי הנחיות המשטרה לתחנת באר-שבע, לצורך טיפול ונקיטת צעדים. במוקד העירוני התקבלו שתי תלונות על הקמת רעש באזור הנ"ל, אחת מחודש מרץ והשנייה מחודש אוגוסט, אשר הועברו לטיפול המשטרה".
לשמיעת הדיווח של כתבתנו מור שלי והראיון עם רפ"ק יוגב אטיאס בתכניתנו "בוקר טוב דרום" עם רונן הירשלר, לחצו כאן.